Voertuig ry bo-oor wag in parkeerarea‘n Skermskoot uit die video toon hoe die veiligheidswag voor die bakkie staan. (Video: Intelligence Bureau SA) ŉ Video van ŉ veiligheidswag wat in ŉ parkeerarea van ŉ winkelsentrum in Stellenbosch oënskynlik met opset deur ŉ motoris raakgery word, het Dinsdag opslae op sosiale media gemaak. Die video wat deur Intelligence Bureau SA op Facebook geplaas is, wys hoe ŉ wit Corsa-bakkie die parkeerarea binnekom en in ŉ parkeerplek intrek. Die beeldmateriaal spring dan na waar die voertuig ŉ ruk later uit dié parkeerarea trek. Die veiligheidswag probeer die verkeer reguleer en staan effens voor die motor. Die motor ry dan oomblikke later oor die sekuriteitswag wat vermoedelik nie uit die pad wou beweeg nie. Sosialemediagebruikers het met skok en afgryse op die video gereageer. Lt.kol. André Traut, Wes-Kaapse polisiewoordvoerder, het die gebeure in die beeldmateriaal aan Maroela Media bevestig. Volgens Traut het die voorval op 30 April tussen 14:30 en 15:00 plaasgevind. “Die sekuriteitswag was aan diens in die parkeerarea en het die verkeer gereguleer. Hy het die motor aangesê om om te draai aangesien die motor in die verkeerde rigting gedraai het om uit die parkeerarea te ry. Die bestuurder van die motor het die sekuriteitswag [met die motor] teen die grond gestamp en oor hom gery,” verduidelik Traut. Die wag is na ŉ nabygeleë hospitaal geneem vir mediese behandeling. Sy toestand en die aard van sy beserings is in dié stadium onbekend. Volgens Traut ondersoek die polisie ŉ saak van poging tot moord. *Weens die ontstellende aard van die video het Maroela Media besluit om nie die video te publiseer nie.